Document ID: 32007R0103

ΚΑΝΟΝΙΣΜΌΣ (ΕΚ) αριθ. 103/2007 ΤΗΣ ΕΠΙΤΡΟΠΉΣ
της 2ας Φεβρουαρίου 2007
για παράταση της μεταβατικής περιόδου που προβλέπεται στο άρθρο 53 παράγραφος 4 του κανονισμού (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση ευρωπαϊκού οργανισμού ασφάλειας της αεροπορίας (1), και ιδίως το άρθρο 53 παράγραφος 4,
Εκτιμώντας τα ακόλουθα:
(1)
Το άρθρο 53 παράγραφος 3 του κανονισμού (ΕΚ) αριθ. 1592/2002 ορίζει ότι ο ευρωπαϊκός οργανισμός ασφάλειας της αεροπορίας (EASA) εισπράττει, ιδίως, τέλη για την έκδοση και την ανανέωση πιστοποιητικών, καθώς και για τα σχετικά καθήκοντα συνεχούς επιτήρησης. Σύμφωνα με το άρθρο 48 παράγραφος 1 στοιχείο β) του ίδιου κανονισμού, τα τέλη αυτά καταβάλλονται από τους αιτούντες και τους κατόχους πιστοποιητικών που εκδίδει, διατηρεί ή τροποποιεί ο οργανισμός.
(2)
Σύμφωνα με το άρθρο 53 παράγραφος 4, οι δαπάνες του οργανισμού που προκύπτουν από την εκτέλεση των καθηκόντων πιστοποίησης και τα συνολικά έσοδα από τα τέλη που εισπράττει πρέπει να ισοσκελίζονται. Ωστόσο, οι διατάξεις της ίδιας παραγράφου επιτρέπουν επίσης τη χρήση της κοινοτικής συνεισφοράς προς τον οργανισμό για την κάλυψη του κόστους πιστοποίησης, κατά τη διάρκεια μεταβατικής περιόδου ή οποία λήγει στις 31 Δεκεμβρίου 2006. Η περίοδος αυτή μπορεί να παραταθεί από την Επιτροπή για ένα ακόμη έτος, εάν χρειασθεί.
(3)
Ο κανονισμός (ΕΚ) αριθ. 488/2005 της Επιτροπής (2), ο οποίος προσδιορίζει το ύψος των καταβλητέων τελών και τον τρόπο καταβολής τους, άρχισε να ισχύει την 1η Ιουνίου 2005. Από την ημερομηνία αυτή, ο οργανισμός εισπράττει τέλη για τα καθήκοντα πιστοποίησης. Ωστόσο, τα έσοδα από τα τέλη δεν επαρκούν ακόμη για την πλήρη κάλυψη του κόστους πιστοποίησης του οργανισμού. Συνεπώς, ο οργανισμός πρέπει να εξακολουθήσει να διαθέτει μέρος της κοινοτικής συνεισφοράς για να καλύπτει το κόστος αυτό, σύμφωνα με τις σχετικές διατάξεις του άρθρου 53 παράγραφος 4.
(4)
Παρά το γεγονός ότι βελτιώνεται η κάλυψη του κόστους πιστοποίησης με τα εισπραττόμενα τέλη, η οποία από περίπου 60 % το 2005 αναμένεται να φθάσει το 70 % το 2006, η πείρα δείχνει ότι χρειάζεται χρόνος για να αποβεί αποδοτικός ο μηχανισμός των τελών. Επί του παρόντος, δεν κρίνεται σκόπιμο να δοθεί εγγύηση για την εξισορρόπηση του κόστους αυτού και των εσόδων το 2007.
(5)
Για να αποφευχθεί η πιθανότητα δημιουργίας ελλείμματος στις δραστηριότητες πιστοποίησης, το οποίο δεν θα επέτρεπε στον οργανισμό να φέρει σε πέρας τα καθήκοντά του, είναι αναγκαίο να γίνει χρήση των σχετικών διατάξεων του άρθρου 53 παράγραφος 4 του κανονισμού (ΕΚ) αριθ. 1592/2002 με σκοπό να παραταθεί η μεταβατική περίοδος κατά τη διάρκεια της οποίας, εάν χρειασθεί, ο οργανισμός μπορεί να χρησιμοποιήσει μέρος της κοινοτικής συνεισφοράς για να καλύψει το κόστος πιστοποίησης.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 54 του κανονισμού (ΕΚ) αριθ. 1592/2002,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η μεταβατική περίοδος που αναφέρεται στο άρθρο 53 παράγραφος 4 του κανονισμού (ΕΚ) αριθ. 1592/2002 παρατείνεται έως τις 31 Δεκεμβρίου 2007.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Φεβρουαρίου 2007.

Labels: 3
8
4
15